b'\n_START_ARTICLE_\nGrafoderivat\n_START_PARAGRAPH_\nGrafoderivat je beseda, ki jo oblikujemo s kombinacijo razli\xc4\x8dnih pisnih znamenj in znakovnih ter slikovnih sredstev. Ker vedno ve\xc4\x8dje \xc5\xa1tevilo ogla\xc5\xa1evalcev in \xc5\xa1irjenje ogla\xc5\xa1evalskega prostora presegata sprejemalne zmo\xc5\xbenosti naslovnikov, se grafoderivati zaradi pozornosti, ki jo zbujajo s svojo podobo, uporabljajo predvsem v ogla\xc5\xa1evalskem prostoru. Njihova vloga je v veliki meri estetske, \xc4\x8dustvene ali intelektualne narave.\n_START_SECTION_\nTip tvorjenk\n_START_PARAGRAPH_\nIrena Stramlji\xc4\x8d Breznik (2010) uvr\xc5\xa1\xc4\x8da grafoderivate v tip nesistemskih tvorjenk. Skupno grafoderivatom in tradicionalnim tvorjenkam je nova pomenskost, razli\xc4\x8den pa je na\xc4\x8din, po katerem jo vzpostavijo - grafoderivati so besede, ki svojo pomenskost dobijo z grafi\xc4\x8dnimi elementi, medtem ko jo obi\xc4\x8dajne tvorjenke dobivajo iz morfemskih sestavin. Grafoderivati imajo nov, aktualiziran pomen, ki ga lahko razumemo samo sobesedilno, medtem ko ga obi\xc4\x8dajna tvorjenka ohranja tudi brez sobesedila._NEWLINE_Ker grafoderivati nastajajo po neuveljavljenih in nepredvidljivih postopkih, s katerimi ru\xc5\xa1ijo temeljne besedotvorne zakonitosti in obi\xc4\x8dajno izrazno podobo leksemov, ne morejo postati ustaljena sestavina jezikovnega leksikona. To pa seveda ni namen ogla\xc5\xa1evalcev. Ti namre\xc4\x8d \xc5\xbeelijo ustvarjati izvirne, enkratne, neponovljive izraze, s katerimi se povezuje ime podjetja ali ime izdelka. Zato grafoderivati po svoji naravi niso neologizmi, ampak prilo\xc5\xbenostnice in le kot take lahko izpolnjujejo svojo nalogo v ogla\xc5\xa1evalskem jeziku.'